|  |  |  |  |
| --- | --- | --- | --- |
|  | **РЕПУБЛИКА СРБИЈА**  **АУТОНОМНА ПОКРАЈИНА ВОЈВОДИНА** | _logo- | **ФОНД ЗА ПРУЖАЊЕ ПОМОЋИ**  **ИЗБЕГЛИМ, ПРОГНАНИМ**  **И РАСЕЉЕНИМ ЛИЦИМА** |

На основу члана 3. став 6. Одлуке о оснивању Фонда за пружање помоћи избеглим, прогнаним и расељеним лицима (''Службени лист Аутономне Покрајине Војводине'', број 19/06) и члана 19. Статута Фонда за пружање помоћи избеглим, прогнаним и расељеним лицима, Фонда за пружање помоћи избеглим, прогнаним и расељеним лицима расписује

ЈАВНИ ПОЗИВ

ЗА ФИНАНСИРАЊЕ ПРЕДЛОГА ПРОГРАМА ОД ЗНАЧАЈА ЗА ПОПУЛАЦИЈУ ИЗБЕГЛИЦА И ИНТЕРНО РАСЕЉЕНИХ ЛИЦА

I

Право учешћа на Јавном позиву имају удружења грађана са седиштем на територији АП Војводине која окупљају избегла, прогнана и расељена лица и невладине организације које се баве заштитом права избеглих, прогнаних и расељених лица, научно-истраживачком делатношћу и реализују друге програме помоћи и подршке наведеним лицима на територији АП Војводине.

II

Максималан износ средстава који се одобрава не може бити већи од 150.000,00 динара по организацији, a средства ће бити одобрена за максимално осам организација.

III

Подршка коју избеглим, прогнаним и расељеним лицима пружају организације из члана I може се састојати од бесплатне правне помоћи по свим питањима која се односе на интеграцију и повратак, информисања о правима и могућностима које се односе на програме које спроводе Влада АП Војводине и Фонд за пружање помоћи избеглим, прогнаним и расељеним лицима, друге државне институције и невладин сектор, бављење научно-истраживачким делатношћу у вези са избегличком и расељеничком популацијом, пружање помоћ у прибављању документације из земље порекла, решавање статусних, имовинских и других питања у Србији и земљи порекла те све друге облике подршке који не укључују материјална давања (у новцу и роби).

IV

Организације из члана I овог Јавног позива подносе следећу документацију:

-назив и седиште организације који се потврђују доказом о регистрацији,

-план реализације активности из члана III у ком су наведене активности које ће бити реализоване, рокови у којима ће поменуте активности бити спроведене, имена, презимена као и стручна спрема лица која ће реализовати поменуте активности, податке о досадашњим активностима организације и појединаца, и спецификацију утрошка средстава,

-потврду да организација, односно одговорно лице у организацији нису осуђивани и да се против њих не води поступак.

-извештај о наменском утрошку средстава за претходно реализоване пројекте финансиране од стране Фонда

V

Приликом одабира организација предност ће имати оне организације:

-које могу да докажу спровођење сличних програма на територији АП Војводине;

-које су активно укључене у решавање питања избеглих, прогнаних и расељених лица;

-са којима је Фонд у протеклом периоду остварио успешну сарадњу у пружању помоћи корисницима Фонда ради лакшег приступа информацијама о правима и могућностима интеграције у локалне средине и повратка у место претходног пребивалишта.

VI

Јавни позив остаје отворен до 17. марта 2016. године.

За додатне информације у вези са Јавним позивом можете се обратити Фонду за пружање помоћи избеглим, прогнаним и расељеним лицима, Нови Сад, Булевар Михајла Пупина 25 или на број телефона 021/475 4 295.

Документацију поднети на адресу: Фонд за пружање помоћи избеглим, прогнаним и расељеним лицима, 21 000 Нови Сад, Булевар Михајла Пупина 25 са назнаком "За Јавни позив".